Theropody

Theropody (iné názvy: teropody, teropódy; lat. Theropoda) je jedna z dvoch hlavných podskupín plazopanvových dinosaurov (Saurischia), zahrňujúca všetky známe dravé dinosaury. Napriek pôvodne dravým predkom sa mnohé teropódy druhotne od mäsitej stravy odklonili k všežravosti alebo vegetariánstvu. 

Hoci teropódy patria medzi plazopanvové dinosaury (Saurischia), zahrnujú aj vtáky. Pôvodne plazí typ panvy bol totiž počas evolúcie priebežne pozmenený. V niektorých systémoch (vrátane hlavného systému používaného na slovenskej wikipédii) sú vtáky - z čisto praktických dôvodov - z teropódov vyňaté (a tvoria samostatnú triedu blanovcov).

Charakteristika 

Zástupcovia Theropoda predstavujú veľmi malé až obrovské, najčastejšie dravé ale aj bylinožravé, hmyzožravé, všežravé zvieratá (výlučne bylinožravé pomerne zriedka). Takmer všetky známe formy patria medzi dvojnohé zvieratá, staršie rody s chrbtom noseným vodorovne, dlhými zadnými končatinami a kratšími prednými končatinami, kým väčšina moderných druhov (napr. vtáky) má nohy relatívne krátke, kým predné končatiny modifikované v krídla.

Teropódy odlišuje od iných dinosaurov napríklad jeden otvor v lebke navyše, strata piateho prsta zadných končatín a redukcia alebo strata štvrtého i piateho prsta predných končatín. Anatómia teropódov svedčí prezencii vzdušných vakov (známe tiež aj u dlhokrkých dinosaurov zo skupiny Sauropoda) napojených na dýchací systém, ktoré boli pôvodne považované za exkluzívnu črtu vtákov. Medzi vyspelými teropódmi menších veľkostí bol rozšírený ďalší pôvodne exkluzívne vtáčí znak – perie.

Začiatky 

Najstaršie teropódy (v širšom zmysle slova) patria medzi najstaršie známe dinosaury vôbec. Čo sa týka veľmi primitívnych zástupcov, stále nepanuje zhoda, či už ide o teropóda alebo ešte nie. Mnohé formy (Herrerasaurus, Eoraptor) takto putujú od teropódov až po, v extrémnych prípadoch, nedinosaury. Dinosaury, ktoré môžeme s istotou považovať za teropódy, však dosiahli už koncom triasu značných úspechov (najmä vďaka skupine Coelophysoidea), keď sa stali dominantnými stredne veľkými dravcami, pričom si vytvorili prvé skutočne veľké „super-predátory“ s dĺžkou presahujúcou .

Systematika 
Systematika teropódov prešla posledným desaťročím búrlivými zmenami. Našťastie, nové objavy primitívnych foriem (Sinovenator) niektorých podskupín pomohli situáciu sprehľadniť, hoci niektoré skupiny stále len ťažko zaradiť. Čeľaď Herrerasauridae je napríklad zrejme príliš primitívna, aby patrila medzi teropódy, kým Alvarezsauridae môžu byť prvotné nelietavé vtáky alebo primitívnejšie teropódy príbuzné skupine Ornithomimosauria.

Vo všeobecnosti sa Theropoda delí na tri hlavné podskupiny: Coelophysoidea, Ceratosauria a Tetanurae, pričom prvé dve menované boli v minulosti považované za bližšie príbuzné než dnes.

Takto vyzerá zjednodušená systematika teropódov:

 Rad Saurischia
 PODRAD THEROPODA
 Guaibasaurus
 (skupina) Neotheropoda
 Nadčeľaď Coelophysoidea
 InfraradCeratosauria
 Čeľaď Ceratosauridae
 Čeľaď Noasauridae
 Čeľaď Abelisauridae
 (skupina) Tetanurae
 ?Cryolophosaurus
 Nadčeľaď Megalosauroidea
 Čeľaď Megalosauridae
 Čeľaď Spinosauridae
 (skupina) Avetheropoda
 InfraradCarnosauria
 Čeľaď Sinraptoridae
 Čeľaď Allosauridae
 Čeľaď Carcharodontosauridae
 Infrarad Coelurosauria
 Čeľaď Coeluridae
 Nadčeľaď Tyrannosauroidea
 Nadčeľaď Ornithomimosauria
 (skupina) Maniraptora

Pozri aj 
 Herrerasaurus
 Coelophysoidea
 Ceratosauria
 Staurikosaurus
 Tetanurae

Zdroje

Iné projekty

Externé odkazy 
 Theropod Database – obsažná a najmä aktuálna systematika teropodov s informáciami o jednotlivých skupinách (odborná stránka v anglickom jazyku).